Apr 07,2016
మాల్యా ప్రతిపాదనకు నో!
ముంబయి: 'కింగ్‌ఫిషర్‌ ఎయిర్‌లైన్స్‌' నిమిత్తం తీసుకున్న అప్పులో కొంత భాగం చెల్లిస్తానని లిక్కర్‌ డాన్‌ విజరు మాల్యా చేసిన ప్రతిపాదనకు 'ప్రభుత్వ రంగ బ్యాంకు'ల (పీఎస్‌బీ) నుంచి చుక్కెదురయ్యే అవకాశాలు కనిపిస్తున్నాయి. తీసుకున్న అప్పులో సగాని కంటే తక్కువ దాదాపు రూ.4000 కోట్ల (600 మిలియన్‌ డాలర్లను) తిరిగి చెల్లించేందుకు మాల్యా ప్రతిపాదనలు సమర్పించిన విషయం తెలిసిందే. అయితే మాల్యాకు రుణాలు ఇచ్చిన బ్యాంకుల కూటమి ఈ ప్రతిపాదనను తిరస్కరించాలన్న యోచనలో ఉన్నట్లు సమాచారం. ఇందుకు సంబంధించిన కేసు విచారణ గురువారం సుప్రీం కోర్టు ముందుకు తిరిగి రానుంది. అత్యున్నత ధర్మాసనం ముందు మాల్యా ప్రతిపాదనపై ప్రభుత్వ రంగ బ్యాంకుల కూటమి ప్రతిస్పందనను 'స్టేట్‌ బ్యాంక్‌ ఆఫ్‌ ఇండియా' (ఎస్‌బీఐ) వెల్లడించాల్సి ఉంది. ఈ నేపథ్యంలో బ్యాంకులు తమ విధానాన్ని స్పష్టం చేసే అవకాశాలు ఉన్నాయి. దీనిపై ఎస్‌బీఐ అధికారులు గానీ, మాల్యాకు చెందిన యూబీ గ్రూపు అధికార ప్రతినిధి నుంచి ఎలాంటి వివరణ లభించలేదని రాయిటర్స్‌ సంస్థ ఒక వార్తలో పేర్కొంది.
మీ స్నేహితులకు రికమెండ్ చెయ్యండి